|  |  |  |  |
| --- | --- | --- | --- |
| **REPUBLIKA HRVATSKA**  **PRIMORSKO-GORANSKA ŽUPANIJA** | |  | |
| http://matulji.hr/pocetna/wp-content/uploads/2014/01/logo_opcina_matulji.png | **OPĆINA MATULJI**  **OPĆINSKI NAČELNIK** | | | |
| KLASA: 024-04/25-02/20  URBROJ: 2170-27-03-01/10-25-1  Matulji, 05.12.2025. godine | | |

**OPĆINSKO VIJEĆE**

**- ovdje-**

**PREDMET: Prijedlog Odluke o plaći i drugim pravima općinskog načelnika i zamjenika općinskog načelnika**

Poštovani,

u privitku dostavljamo prijedlog Odluke o plaći i drugim pravima općinskog načelnika i zamjenika općinskog načelnika.

Izvjestitelj na radnim tijelima te sjednici Općinskog vijeća biti će Općinska načelnica Ingrid Debeuc.

OPĆINSKA NAČELNICA:

Ingrid Debeuc, v.r.

**OBRAZLOŽENJE**

**PRIJEDLOGA ODLUKE**

**O PLAĆI I DRUGIM PRAVIMA**

**OPĆINSKOG NAČELNIKA I ZAMJENIKA OPĆINSKOG NAČELNIKA**

PRAVNA OSNOVA

Članci 2., 3. i 4. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10, 10/23)

ANALIZA STANJA I PITANJA KOJA SE UREĐUJU

Prijedlogom odluke uređuje se opći akt koji uređuje plaću općinskog načelnika i zamjenika općinskog načelnika na način da se mijenja postojeći koeficijent za obračun plaće općinskog načelnika i zamjenika općinskog načelnika. Predloženi novi koeficijent za obračun plaće općinskog načelnika je 4,68 a za obračun plaće zamjenika općinskog načelnika 3,97.

Postojeći koeficijenti za obračun plaće općinskog načelnika i zamjenika općinskog načelnika usvojeni su 20. prosinca 2022. godine i od tada nisu mijenjani te ih je potrebno korigirati u odnosu na visinu koeficijenata dužnosnika susjednih jedinica lokalne samouprave s više od 10.000 stanovnika.

Razlog za korekciju koeficijenata za obračun plaće općinskog načelnika i zamjenika općinskog načelnika je i to što postojeći koeficijenti ne dozvoljavaju korekciju plaća službenika i namještenika zaposlenih u Općini Matulji, sukladno članku 11. Zakona o plaćama u lokalnoj i područnoj (regionalnoj) samoupravi prema kojemu se plaća pročelnika ne smije odrediti u iznosu većem od umnoška osnovice i koeficijenta općinskog načelnika koji svoju dužnost obnaša profesionalno.

Predloženi koeficijent za obračun plaće općinskog načelnika predlaže se u vrijednosti koja je unutar propisane granice od 5,27 iz članka 4. stavka 1. točke 3. Zakona o plaćama u lokalnoj i područnoj (regionalnoj) samoupravi.

Predloženi koeficijent za obračun plaće zamjenika općinskog načelnika predlaže se u vrijednosti koja je unutar propisane granice od 85% koeficijenta za obračun plaće općinskog načelnika, sukladno članku 5. Zakona o plaćama u lokalnoj i područnoj (regionalnoj) samoupravi.

FINANCIJSKI UČINAK

Provedba ove Odluke ima financijski učinak na Proračun Općine Matulji a sredstva će biti osigurana u Proračunu Općine Matulji za 2026. godinu.

OPĆINSKA NAČELNICA:

Ingrid Debeuc, v.r.

Na temelju članka 3. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10 i 10/23) i članka 32. Statuta Općine Matulji („Službene novine Primorsko-goranske županije“ broj 26/09, 38/09, 8/13, 17/14, 29/14, 4/15 - pročišćeni tekst, 39/15, 7/18, 6/21 i 23/21), Općinsko vijeće Općine Matulji, na prijedlog Općinske načelnice Općine Matulji, na sjednici održanoj dana prosinca 2025. godine donosi

**ODLUKU**

**o plaći i drugim pravima općinskog načelnika i zamjenika općinskog načelnika**

**Članak 1.**

Ovom Odlukom o plaći i drugim pravima općinskog načelnika i zamjenika općinskog načelnika (u daljnjem tekstu: Odluka) određuju se osnovica i koeficijent za obračun plaće općinskog načelnika i zamjenika općinskog načelnika (u nastavku teksta: dužnosnici) koji dužnost obavljaju profesionalno te druga prava za vrijeme profesionalnog obavljanja dužnosti.

**Članak 2.**

Za vrijeme profesionalnog obavljanja dužnosti dužnosnik ima pravo na:

1. plaću i staž osiguranja,

2. naknadu određenih materijalnih troškova,

3. druge primitke u vezi s obavljanjem dužnosti.

**Članak 3.**

(1) Plaću dužnosnika čini umnožak koeficijenata i osnovice za obračun plaće, uvećan za 0,5% za svaku navršenu godinu radnog staža, ukupno najviše za 20%.

(2) Ako bi plaća dužnosnika, bez uvećanja za radni staž, utvrđena na temelju ove Odluke, bila veća od zakonom propisanog ograničenja, dužnosniku se određuje plaća u najvišem iznosu dopuštenom zakonom koji uređuje plaće u lokalnoj i područnoj (regionalnoj) samoupravi.

**Članak 4.**

Koeficijenti za obračun plaća dužnosnika iznose:

1. za općinskog načelnika 4,68

2. za zamjenika općinskog načelnika 3,97

**Članak 5.**

Osnovica za obračun plaća dužnosnika utvrđuje se u visini osnovice za izračun plaće državnih dužnosnika, prema propisima koji uređuju obveze i prava državnih dužnosnika.

**Članak 6.**

Dužnosnik ostvaruje pravo na staž osiguranja za vrijeme profesionalnog obavljanja dužnosti te pravo na naknadu plaće i staž osiguranja po prestanku profesionalnog obavljanja dužnosti sukladno posebnom zakonu koji uređuje prava, obveze i odgovornosti lokalnih dužnosnika.

**Članak 7.**

Dužnosnik koji dužnost obavlja profesionalno ima pravo na naknadu stvarnih materijalnih troškova nastalih u vezi s profesionalnim obavljanjem dužnosti, i to dnevnica, putnih troškova i troškova noćenja na službenom putovanju u visini koja je propisana aktima koji se primjenjuju na službenike i namještenike u upravnim tijelima Općine Matulji.

**Članak 8.**

(1) Dužnosnik ima pravo na korištenje službenog automobila.

(2) Dužnosnik koji ne koristi službeni automobil ima pravo na naknadu troškova prijevoza na posao i s posla.

**Članak 9.**

Dužnosnik ima pravo na korištenje službenog mobilnog uređaja i prijenosnog računala u vlasništvu Općine Matulji.

**Članak 10.**

Dužnosnik ima pravo na naknadu troškova prehrane u visini naknade koju ostvaruju službenici i namještenici u upravnim tijelima Općine Matulji.

**Članak 11.**

(1) Pojedinačna rješenja o visini plaće i o ostvarivanju drugih prava dužnosnika utvrđenih ovom Odlukom donosi pročelnik Upravnog odjela za samoupravu i upravu.

(2) Protiv rješenja iz stavka 1. ovog članka žalba nije dopuštena, ali se može pokrenuti upravni spor u roku od 30 dana od dana dostave rješenja.

**Članak 12.**

Sredstva za isplatu plaća i naknada određenih ovom Odlukom osiguravaju se u Proračunu Općine Matulji.

**Članak 13.**

Najkasnije u roku od 30 dana od dana stupanja na snagu ove Odluke donijet će se pojedinačna rješenja o plaći za rad općinskog načelnika i zamjenika općinskog načelnika iz članka 11. ove Odluke.

**Članak 14.**

Danom stupanja na snagu ove Odluke prestaje važiti Odluka o plaći i drugim pravima općinskog načelnika i zamjenika općinskog načelnika („Službene novine Primorsko-goranske županije“ broj 46/22 i 36/23, „Službene novine Općine Matulji“ broj 11/25).

**Članak 15.**

Ova Odluka objavit će se u „Službenim novinama Općine Matulji“ a stupa na snagu 1. siječnja 2026. godine i primjenjuje se počevši s isplatom plaće u mjesecu veljači 2026. godine koja se isplaćuje za mjesec siječanj 2026. godine.

KLASA: 024-04/25-02/20

URBROJ: 2170-27-03-01/10-25-2

Matulji, \_\_\_\_\_ .2025. godine

**OPĆINSKO VIJEĆE OPĆINE MATULJI**

**Predsjednica Općinskog vijeća**

**Iva Letina, v.r.**